《感秋三首时洪都兵变予方种菊东篱有终焉之志因赋此诗 其三》
明代·黄佐

漠漠秋阴云满城，梦回惊问此何声。紫台霜急雁初到，沧海月寒潮自生。

宋玉萧条曾作赋，杜陵摇落最关情。东篱生意依然在，无数黄花照眼明。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。